Virallinen lehti nro C 187 , 16/06/1998 s. 0121



KIRJALLINEN KYSYMYS P-4081/97 komissiolle esittäjä(t): Lutz Goepel (PPE) (18. joulukuuta 1997) Aihe: Maatilojen rakenteet EU:ssa Maatalouspolitiikan kehittämiseksi komissio ehdottaa Agenda 2000:ssa muiden muassa erillisiä ylärajoja yhteisen markkinajärjestelyn mukaisesti maksettaville korvauksille. Tällaisten ylärajojen vaikutukset eri jäsenvaltioissa riippuvat hyvin suuresti maatilojen rakenteesta. Euroopan tilintarkastustuomioistuimen kertomuksessa (C 343/97) kiinnitetään huomiota kolmeen suurimpaan avustusten saajaan viidessä suurimmassa jäsenvaltiossa pitäen niitä keskimääräistä suurempina tukien saajina. Niiden maatilojen lukumäärä, joiden maatalouspinta-ala on suurempi kuin jäsenvaltioissa yleensä, ei käy ilmi kertomuksesta. Tämän lisäksi maatalouden tilannetta EU:ssa koskevassa kertomuksessa on vain vähän tietoa jäsenvaltioiden rakenteellisesta lähtökohtatilanteesta suurten maatilojen osalta. Voisiko komissio antaa Euroopan parlamentille uusimmat tilastotiedot 1. 15 jäsenvaltiota käsittävän EU:n maatiloista hehtaareina lasketun käytössä olevan maatalousmaan mukaisesti seuraavasti: alle 15 ha, 5-50 ha, 50-100 ha, 100-200 ha, 200-300 ha, 300-500 ha, 500 ha ja enemmän, ja 2. karjojen suuruuksista ja mahdollisesti eri lajien lukumääristä (lypsylehmät, sonnit/härät, lampaat ja vuohet) jäsenvaltioiden tasolla? Komission jäsenen Yves-Thibault de Silguyn komission puolesta antama vastaus (13. helmikuuta 1998) Soveltaessaan maatilojen rakennetta vuosien 1988 ja 1997 välillä koskevien yhteisön tilastotietojen keruun järjestämisestä 29. helmikuuta 1988 annettua neuvoston asetusta (ETY) N:o 571/88 ((EYVL L 56, 2.3.1988. )) jäsenvaltiot keräävät säännöllisesti maatilojen rakennetta koskevia tilastotietoja yhteisön käyttöön, viimeksi vuosilta 1989*1990, 1993, 1995 ja 1997. Vuoden 1997 tiedonkeruun tulokset eivät kuitenkaan ole vielä käytettävissä. Maatilojen rakennetta koskevia tilastotietoja kerätään muun muassa viljellyistä kasveista, kotieläinten määrästä ja maatalouden työvoimasta. Eurostat kokoaa nämä tiedot ja tallentaa ne Eurofarm-tietopankkiin, josta niitä voidaan käyttää yhteisön tarpeisiin ja jossa ne ovat käyttäjien saatavilla standardoitujen taulukkojen muodossa. Standarditaulukkojen sisältö, esimerkiksi maatilojen luokittelu koon mukaan, määritellään komission päätöksellä yhteistyössä jäsenvaltioiden kanssa. Maatilojen jakaminen kokoluokkiin tilan koon ja kotieläinten määrän perusteella ilmenee näistä taulukoista, ja ne toimitetaan suoraan kysymyksen esittäneelle parlamentin jäsenelle sekä parlamentin pääsihteeristölle. Taulukoissa esiintyvät kokoluokat vastaavat edellä mainitulla komission päätöksellä vahvistettua Eurofarm-luokitusta. Myös muita luokitteluja voidaan toimittaa pyynnöstä; tämä edellyttää kuitenkin erityistoimenpiteitä (ad hoc -taulukko), jotka tulisi toteuttaa yhteistyössä jäsenvaltioiden tilastolaitosten kanssa. Koska tietoja joudutaan pyytämään jäsenvaltioilta, ad hoc -taulukot voivat olla käytettävissä aikaisintaan 4*6 viikon kuluttua. Kaikkia Eurofarmiin tallennettuja taulukkotietoja, kuten myös tilastotietoja muista maatalouteen kuuluvista ja kuulumattomista aloista, voidaan pyytää suoraan Eurostatin data shopista Brysselistä.